b"\n_START_ARTICLE_\nGuerra Boshin\n_START_SECTION_\nAssist\xc3\xa8ncia militar estrangera\n_START_PARAGRAPH_\nMalgrat el bombardeig a Kagoshima, el domini de Satsuma havia establert relacions amb els brit\xc3\xa0nics, i, amb el seu suport, va iniciar la modernitzaci\xc3\xb3 de les seves tropes i de la seva marina. El comerciant escoc\xc3\xa8s Thomas Blaker Glover va vendre vaixells de guerra i fusells a les prov\xc3\xadncies del sud. \xc3\x89s possible que experts militars angloamericans (en la seva majoria exoficials) poguessin haver tingut implicaci\xc3\xb3 directa en aquest esfor\xc3\xa7 militar. L'ambaixador brit\xc3\xa0nic Harry Smith Parkes va donar suport a les forces anti-shogunat en un esfor\xc3\xa7 per establir un govern imperial unificat i leg\xc3\xadtim al Jap\xc3\xb3 i per contrarestar la influ\xc3\xa8ncia francesa en el shogunat. Durant aquest per\xc3\xadode, l\xc3\xadders japonesos del sud com Saig\xc5\x8d Takamori de Satsuma, o It\xc5\x8d Hirobumi i Inoue Kaoru de Ch\xc5\x8dsh\xc5\xab van establir connexions personals amb diplom\xc3\xa0tics brit\xc3\xa0nics, especialment amb Ernest Mason Satow._NEWLINE_El shogunat tamb\xc3\xa9 s'estava preparant per a futurs conflictes i per aix\xc3\xb2 van modernitzar les seves forces. En l\xc3\xadnia amb els projectes de Parkes, els brit\xc3\xa0nics, fins a aquest punt els principals aliats del shogunat, es van mostrar reticents a proporcionar-los ajuda. Llavors, els Tokugawa es van decantar per consellers francesos, avalats pel prestigi militar de Napole\xc3\xb3 III, guanyat pels seus \xc3\xa8xits en la guerra de Crimea i en la guerra d'Italia. El shogunat va realitzar m\xc3\xa9s canvis per a la construcci\xc3\xb3 d'un ex\xc3\xa8rcit modern i poder\xc3\xb3s: despr\xc3\xa9s de diversos anys s'havia constru\xc3\xaft una marina amb un nucli de vuit vaixells de guerra a vapor, i ja era la m\xc3\xa9s poderosa de tota \xc3\x80sia. El 1865, es construeix a Yokosuka el primer arsenal naval modern del Jap\xc3\xb3, sota la direcci\xc3\xb3 de l'enginyer franc\xc3\xa8s L\xc3\xa9once Verny. El gener de 1867, va arribar una missi\xc3\xb3 militar francesa per reorganitzar l'ex\xc3\xa8rcit del shogunat, crear una for\xc3\xa7a d'elit i realitzar una comanda als Estats Units per comprar la nau de guerra cuirassada CSS Stonewall, constru\xc3\xafda pels francesos. A causa de la declaraci\xc3\xb3 de neutralitat dels poders occidentals, els americans es van negar a lliurar el vaixell, per\xc3\xb2 un cop aixecada la declaraci\xc3\xb3, la facci\xc3\xb3 imperial va obtenir el navili de guerra i el va usar en la batalla de Hakodate sota el nom de Kotetsu (literalment \xc2\xabblindat\xc2\xbb).\n_START_SECTION_\nCops d'estat (1866-1868)\n_START_PARAGRAPH_\nCom a conseq\xc3\xbc\xc3\xa8ncia d'un cop d'estat a Ch\xc5\x8dsh\xc5\xab que va tornar el poder a la facci\xc3\xb3 extremista oposada al shogunat, aquest va anunciar la seva intenci\xc3\xb3 d'enviar una segona expedici\xc3\xb3 a Ch\xc5\x8dsh\xc5\xab per castigar al domini rebel. Aix\xc3\xb2, al seu torn, va moure a Ch\xc5\x8dsh\xc5\xab a establir una alian\xc3\xa7a secreta amb Satsuma. A l'estiu de 1866 les forces de Ch\xc5\x8dsh\xc5\xab van derrotar a l'expedici\xc3\xb3 enviada pel sh\xc5\x8dgun, el que va portar a una considerable p\xc3\xa8rdua d'autoritat. No obstant aix\xc3\xb2, a finals de 1866 van morir el sh\xc5\x8dgun Iemochi i l'emperador K\xc5\x8dmei, sent succe\xc3\xafts respectivament per Tokugawa Yoshinobu i l'emperador Meiji. Tals esdeveniments van fer inevitable una treva. El 9 de novembre de 1867, Satsuma i Ch\xc5\x8dsh\xc5\xab van crear una ordre secreta en nom de l'emperador Meiji ordenant \xc2\xabla mort del s\xc3\xbabdit tra\xc3\xafdor Yoshinobu\xc2\xbb.} Tanmateix, abans que aix\xc3\xb2 pass\xc3\xa9s, a proposta del d\xc3\xa0imio de Tosa, el sh\xc5\x8dgun Yoshinobu va renunciar a la seva autoritat i el seu lloc entregant-los a l'emperador. A m\xc3\xa9s, va accedir a convocar una assemblea general de d\xc3\xa0imios per crear un nou govern. El shogunat s'havia acabat._NEWLINE_Si b\xc3\xa9 la ren\xc3\xbancia de Yoshinobu havia creat un buit nominal en el nivell m\xc3\xa9s alt de govern, el seu lloc estatal continuava existint. A m\xc3\xa9s, el govern del shogunat i la fam\xc3\xadlia Tokugawa en particular seguirien sent una for\xc3\xa7a important en el nou ordre i conservarien un gran poder pol\xc3\xadtic, una perspectiva que els membres m\xc3\xa9s intransigents de Satsuma i Ch\xc5\x8dsh\xc5\xab van considerar inacceptable. Els fets es van precipitar quan el 3 gener de 1868, aquests \xc3\xbaltims van prendre el control del Palau Imperial de Kyoto i, l'endem\xc3\xa0, van fer que l'emperador Meiji, de tan sols 15 anys, declar\xc3\xa9s la restauraci\xc3\xb3 del seu poder absolut. Tot i que la major part de l'assemblea consultiva imperial es va mostrar satisfeta amb la declaraci\xc3\xb3 formal del control imperial i fos favorable a continuar la col\xc2\xb7laboraci\xc3\xb3 amb els Tokugawa (sota el concepte de \xc2\xabgovern just\xc2\xbb (\xe5\x85\xac\xe8\xae\xae \xe6\x94\xbf\xe4\xbd\x93 \xe6\xb4\xbe K\xc5\x8dgiseitaiha), Saig\xc5\x8d Takamori va pressionar l'assemblea perqu\xc3\xa8 proclam\xc3\xa9s l'abolici\xc3\xb3 del t\xc3\xadtol de sh\xc5\x8dgun i es confisquessin les terres de Yoshinobu._NEWLINE_Tot i que al principi Yoshinobu va acceptar les demandes, el 17 de gener de 1868, va declarar que \xc2\xabno se sentia obligat a acceptar la proclamaci\xc3\xb3 de la Restauraci\xc3\xb3\xc2\xbb i va apel\xc2\xb7lar a la cort per rescindir-la. El 24 de gener, Yoshinobu va decidir preparar un atac contra Kyoto, ocupada per les forces de Satsuma i Ch\xc5\x8dsh\xc5\xab. Aquesta decisi\xc3\xb3 va estar motivada per una s\xc3\xa8rie d'incendis provocats a Edo, comen\xc3\xa7ant per l'incendi als voltants del castell Edo, la principal resid\xc3\xa8ncia dels Tokugawa. Es va culpar de l'incident a diversos r\xc5\x8dnin de Satsuma que havien atacat aquest mateix dia una oficina del govern. L'endem\xc3\xa0, les forces del shogunat va respondre atacant la resid\xc3\xa8ncia del d\xc3\xa0imio de Satsuma a Edo, on molts opositors del shogunat a les ordres de Takamori s'havien estat amagant per crear disturbis. L'edifici va ser cremat, i molts opositors van morir o van ser executats m\xc3\xa9s tard.\n_START_SECTION_\nRendici\xc3\xb3 d'Edo\n_START_PARAGRAPH_\nA principis de febrer, es va preparar amb l'ajuda de l'ambaixador franc\xc3\xa8s L\xc3\xa9on Roches un pla per aturar l'avan\xc3\xa7 de la cort imperial a Odawara, l'\xc3\xbaltim punt estrat\xc3\xa8gic d'entrada a Edo, per\xc3\xb2 Yoshinobu s'hi va oposar. Sorpr\xc3\xa8s per aix\xc3\xb2, L\xc3\xa9on Roches va dimitir. A principis de mar\xc3\xa7, sota el patrocini del ministre brit\xc3\xa0nic Harry Parkes, les nacions estrangeres van signar un acord d'estricta neutralitat, segons el qual no podrien intervenir o proveir d'ajuda militar a cap dels b\xc3\xa0ndols fins a la resoluci\xc3\xb3 del conflicte._NEWLINE_Saig\xc5\x8d Takamori va conduir a les victorioses forces imperials al nord i l'est a trav\xc3\xa9s del Jap\xc3\xb3, vencent en la batalla de K\xc5\x8dsh\xc5\xab-Katsunuma. Va voltar Edo el maig de 1868 i va aconseguir la rendici\xc3\xb3 incondicional de mans de Katsu Kaishu, ministre de l'ex\xc3\xa8rcit del sh\xc5\x8dgun. Alguns grups van continuar resistint despr\xc3\xa9s de la capitulaci\xc3\xb3, per\xc3\xb2 van ser derrotats en la batalla de Ueno._NEWLINE_Mentrestant, el cap de la marina del sh\xc5\x8dgun, Enomoto Takeaki, es va negar a rendir tots els seus vaixells. Va enviar quatre vaixells -entre ells el Fujisan-, per\xc3\xb2 el 20 agost 1868 va escapar amb la resta de la flota del sh\xc5\x8dgun (vuit vaixells de guerra: Kaiten, Banryu, Chiyodagata, Ch\xc5\x8dgei, Kaiy\xc5\x8d Maru, Kanrin Maru, Mikaho i Shinsoku) i 2.000 membres de la marina amb l'esperan\xc3\xa7a d'iniciar un contraatac juntament amb els d\xc3\xa0imios del nord. L'acompanyava un grup de consellers militars francesos (entre els quals destacava Jules Brunet, que havia dimitit de la Marina francesa per poder acompanyar als rebels).\n_START_SECTION_\nResist\xc3\xa8ncia de la Coalici\xc3\xb3 del Nord\n_START_PARAGRAPH_\nDespr\xc3\xa9s de la rendici\xc3\xb3 de Yoshinobu, la major part del Jap\xc3\xb3 va acceptar l'autoritat imperial, per\xc3\xb2 un grup de dominis del nord va continuar la resist\xc3\xa8ncia, donant suport al domini d'Aizu. Al maig, diversos d\xc3\xa0imios del nord van formar una alian\xc3\xa7a per lluitar contra les tropes imperials, la Coalici\xc3\xb3 del nord (\xe5\xa5\xa5 \xe7\xbe\xbd \xe8\xb6\x8a \xe5\x88\x97 \xe8\x97\xa9 \xe5\x90\x8c\xe7\x9b\x9f \xc5\x8cuetsu Reppan Domei), composta fonamentalment pels dominis de Sendai, Yonezawa, Aizu, Shonai i Nagaoka, amb un total de 50.000 homes. Un pr\xc3\xadncep Imperial, Kitashirakawa Yoshihisa, havia fugit cap al nord amb partidaris del shogunat Tokugawa i va ser nomenat cap de la Coalici\xc3\xb3 del nord, amb la intenci\xc3\xb3 de nomenar-lo \xc2\xabemperador Tobu\xc2\xbb._NEWLINE_La flota d'Enomoto es va reunir al port de Sendai el 26 d'agost. Tot i que la Coalici\xc3\xb3 del nord era nombrosa, estava mal equipada i confiava en els m\xc3\xa8todes de lluita tradicionals. Escassejaven les armes modernes i es van realitzar esfor\xc3\xa7os d'\xc3\xbaltima hora per construir canons de fusta refor\xc3\xa7ats amb cordes que llan\xc3\xa7aven projectils de pedra. Aquests canons, instal\xc2\xb7lats en estructures defensives, nom\xc3\xa9s podien llan\xc3\xa7ar quatre o cinc projectils abans d'explotar. Tot i aix\xc3\xb2, el d\xc3\xa0imio de Nagaoka va aconseguir dues de les tres metralladores Gatling existents al Jap\xc3\xb3 i 2.000 rifles francesos moderns del traficant d'armes alemany Henry Schnell._NEWLINE_Al maig de 1868, el d\xc3\xa0imio de Nagaoka va infligir grans p\xc3\xa8rdues a les tropes imperials a la batalla de Hokuetsu, per\xc3\xb2 el seu castell finalment va caure el 19 de maig. Les tropes imperials van continuar avan\xc3\xa7ant cap al nord, derrotant al Shinsengumi a la batalla del Pas de Bonari, el que va deixar expedit el cam\xc3\xad per a l'atac al castell Aizuwakamatsu a la batalla d'Aizu, a l'octubre de 1868, fent insostenible la posici\xc3\xb3 en Sendai._NEWLINE_La coalici\xc3\xb3 es va ensorrar, i el 12 d'octubre de 1868, la flota va deixar Sendai i es va dirigir a Hokkaid\xc5\x8d, despr\xc3\xa9s d'haver aconseguit dos vaixells m\xc3\xa9s (Oe i Hoo, anteriorment cedits al feu de Sendai pel shogunat), i aproximadament 1.000 homes addicionals: restes de les tropes del shogunat, sota el comandament d'Otori Keisuke, tropes del Shinsengumi sota el comandament de Hijikata Toshizo, les guerrilles (yugekitai) al comandament de Katsutaro Hitomi, i diversos consellers francesos (Fortan, Garde, Marlin, Bouffier)._NEWLINE_El 26 d'octubre, Edo va ser rebatejat com a T\xc3\xb2quio, i s'inici\xc3\xa0 oficialment l'era Meiji. A Aizu, el castell Tsuruga portava sota setge des de principis d'aquest mes, el que va portar al su\xc3\xafcidi massiu dels joves guerrers del Byakkotai (Cossos del Tigre Blanc), com una forma de morir honorablement en comptes de rendir-se. Despr\xc3\xa9s d'una llarga batalla d'un mes, Aizu finalment va admetre la derrota el 6 de novembre.\n_START_SECTION_\nDerrota i rendici\xc3\xb3\n_START_PARAGRAPH_\nLa marina imperial va arribar a la cala de Miyako el 20 de mar\xc3\xa7, per\xc3\xb2 preveient l'arribada dels vaixells imperials, els rebels d'Ezo van organitzar un agosarat pla per prendre el control del vaixell blindat Kotetsu. Es va enviar a tres vaixells de guerra en un atac sorpresa, a la que va ser coneguda com la batalla naval de Miyako. L'atac va fracassar a causa del mal temps, a problemes en les m\xc3\xa0quines i al decisiu \xc3\xbas de metralladores Gatling per part de les tropes imperials._NEWLINE_Les forces imperials van assegurar promptament el seu domini en les principals illes de l'arxip\xc3\xa8lag japon\xc3\xa8s i, a l'abril de 1869, van enviar una flota i una for\xc3\xa7a d'infanteria de 7.000 homes a Ezo, iniciant la batalla de Hakodate. Les forces imperials van avan\xc3\xa7ar r\xc3\xa0pidament i van guanyar la batalla naval de la badia de Hakodate alhora que la fortalesa de Goryokaku, amb nom\xc3\xa9s 800 defensors. Veient que la situaci\xc3\xb3 s'havia tornat desesperada, els consellers francesos van fugir a un navili franc\xc3\xa8s atracat al port de Hakodate -el Co\xc3\xabtlogon, que estava sota el comandament de Dupetit Thouars- amb el qual naveg\xc3\xa0 a Yokohama i despr\xc3\xa9s a Fran\xc3\xa7a. Els japonesos van demanar que fossin jutjats a Fran\xc3\xa7a. No obstant aix\xc3\xb2, a causa del suport popular que les seves accions havien guanyat a Fran\xc3\xa7a, no van ser castigats._NEWLINE_Enomoto havia decidit lluitar fins al final, i havia enviat les seves pertinences al seu adversari perqu\xc3\xa8 les guard\xc3\xa9s en un lloc segur, per\xc3\xb2 Otori el va conv\xc3\xa8ncer que es rend\xc3\xads, dient-li que el cam\xc3\xad veritablement valent seria continuar vivint despr\xc3\xa9s de la derrota: \xc2\xabSi el que vost\xc3\xa8 vol \xc3\xa9s morir, pot fer-ho en qualsevol moment\xc2\xbb. Enomoto es va rendir el 18 de maig de 1869, i va acceptar el mandat de l'emperador Meiji. La Rep\xc3\xbablica Ezo va deixar d'existir el 27 de juny de 1869.\n_START_SECTION_\nVisions modernes del conflicte\n_START_PARAGRAPH_\nEn les relacions modernes dels fets, la restauraci\xc3\xb3 Meiji sol descriure's com una \xc2\xabrevoluci\xc3\xb3 incruenta\xc2\xbb que va conduir a la r\xc3\xa0pida modernitzaci\xc3\xb3 del Jap\xc3\xb3. Per\xc3\xb2 la realitat \xc3\xa9s que la guerra Boshin va ser un conflicte violent: es van mobilitzar prop de 120.000 homes i va haver-hi unes 3.500 baixes en total. Les descripcions posteriors de la guerra tendeixen a estar molt idealitzades, ja que mostren al b\xc3\xa0ndol del shogunat lluitant amb m\xc3\xa8todes i armaments tradicionals, enfront d'un ex\xc3\xa8rcit imperial ja totalment modernitzat, i tot i que es van usar t\xc3\xa8cniques i armaments tradicionals, ambd\xc3\xb3s b\xc3\xa0ndols van emprar algunes de les t\xc3\xa0ctiques i les armes m\xc3\xa9s modernes de l'\xc3\xa8poca, com ironclads, metralladores Gatling i t\xc3\xa8cniques de combat estudiades per consellers militars occidentals._NEWLINE_Moltes representacions japoneses inclouen una gran quantitat de dramatitzacions passant per diversos g\xc3\xa8neres. Per exemple, Jir\xc5\x8d Rostida va escriure una novel\xc2\xb7la de quatre volums de l'esdeveniment anomenada Mibu Gishi-den, de la qual es va fer una adaptaci\xc3\xb3 per al cinema, l'any 2003, dirigida per Yojiro Takita i que va ser titulada hom\xc3\xb2nimament, tradu\xc3\xaft al catal\xc3\xa0 com L'espasa del samurai. La novel\xc2\xb7la aix\xc3\xad mateix va servir tamb\xc3\xa9 de base d'un jidaigeki de deu hores de durada per a la televisi\xc3\xb3 que va ser protagonitzat per Ken Watanabe._NEWLINE_L'anime Bakumatsu Kikansetsu Irohanihoheto fa una dramatitzaci\xc3\xb3 parcial de la guerra Boshin, i el manga Rurouni Kenshin est\xc3\xa0 ambientat deu anys despr\xc3\xa9s._NEWLINE_A la pel\xc2\xb7l\xc3\xadcula de 2003 L'\xc3\xbaltim samurai es combinen situacions hist\xc3\xb2riques pertanyents a la guerra Boshin, la rebel\xc2\xb7li\xc3\xb3 de Satsuma de 1877 aix\xc3\xad com altres aixecaments armats per part dels samurais durant els inicis de l'era Meiji. Els elements de la pel\xc2\xb7l\xc3\xadcula tals com la modernitzaci\xc3\xb3 de les tropes imperials, aix\xc3\xad com la implicaci\xc3\xb3 de tropes estrangeres, principalment de Fran\xc3\xa7a, corresponen a l'\xc3\xa8poca de la guerra Boshin. No obstant aix\xc3\xb2, l'\xc3\xbaltim atac su\xc3\xafcida per part de samurais tradicionalistes contra l'ex\xc3\xa8rcit imperial correspon a la posterior rebel\xc2\xb7li\xc3\xb3 Satsuma."